
Ametlike kohanimede ümbernimetamine
(Albert-August Tiimanni tänav Soldina tänavaks

Ancis Daumani tänav Kivilinna tänavaks
Soldino tee  Suur-Soldina teeks)
1. ASJAOLUD JA MENETLUSE KÄIK

Narva linna Töörahva Saadikute Nõukogu Täitevkomitee 10. juuli 1974 otsusega nr 256 nimetati Soldino tänav ümber Albert-August Tiimanni tänavaks.
Narva linna Rahva Saadikute Nõukogu Täitevkomitee 16. novembri 1983 otsusega nr 380 anti uuele tänavale nimi Ancis Daumani tänav.
Kohanimeseaduse (KNS) § 7 lõike 1 punkti 1 kohaselt ametlikku kohanime peab muutma, kui kohanimi on vastuolus käesoleva seaduse 3. peatüki nõuetega, sealhulgas § 13 lõike 6 punktis 3 sätestatuga, mille kohaselt kohanimi ei või olla sobimatu Eesti aja- ja kultuurilooga tuleb muuta ametlikud kohanimed Ancis Daumani tänav ja Albert-August Tiimanni tänav. 

Narva Linnavalitsuse nimekomisjon toetas 25.10.2018.a toimunud istungitel Ancis Daumani tänava ümbernimetamist Kivilinna tänavaks ja samuti toetas Albert-August Tiimanni tänava ümbernimetamist Soldina tänavaks.

2008. aastal määrati Elektrijaama linnaosas asuvale liikluspinnale kohanimi Soldino tee (Narva Linnavalitsuse 17.12.2008.a korraldus nr 1635-k). Seega, kuna Soldina tänav ja Soldino tee kohanimed on häälduslikult nii sarnased, et neid ei ole võimalik eristada,  siis eksitava sarnasuse vältimiseks tuleb liikluspinna kohanimi Soldino tee ka ümber nimetada.
Kohanimeseaduse kohaselt tuleb kohanime määramisel eelistada nime, mis on paikkonnas tuntud ja levinud ning piirkonnaga seonduv. Olemasoleva kohanime muutmisel tuleb uue kohanime määramisel samanimelisuse vältimiseks eelistada senise kohanime täiendamist või muud teisendamist, et määratav kohanimi oleks selgelt eristuv (alus: KNS §13 lg 1, lg 2 p.2, lg 7).  
Narva Linnavalitsuse nimekomisjon toetas Soldino tee ümbernimetamist. Kuna antud tee asub endise Suur-Soldina mõisa piirkonnas, siis pakutakse määrata antud teele kohanimi Suur-Soldina tee.
Pakutavad kohanimed on kooskõlastatud aadressiandmete süsteemi infosüsteemi (ADS-i infosüsteemi) vastutava töötlejaga (Maa-amet) ja Eesti Keele Instituudiga.
Kohanime määramise eelnõu oli avalikustatud 21.11.2018.a Narva linna kodulehel www.narva.ee,  22.11.2018.a Arhitektuuri- ja Linnaplaneerimise Ameti kodulehel www.narvaplan.ee ja 30.11.2018.a linna ajalehes „Narva linnaleht“.
2. ÕIGUSLIKUD ALUSED
2.1 Kohanimeseaduse § 5 lõige 1 punkt 3 sätestab, et kohanimemääraja on kohalik omavalitsus ja § 6 lõikes l sätestatud, et kohanime määramise korraldab ja teeb otsuse kohanimimääraja omal algatusel või füüsilise või juriidilise isiku kirjaliku taotluse alusel;
2.2 Narva Linnavolikogu 29.06.2000 määruse nr 36/16 „Narva Linna Põhimäärus“ alapunkti 4.4.34 kohaselt on linnavolikogu pädevuses Narva linna tänavate ümbernimetamine;
2.3 Vastavalt Narva Linnavolikogu 06.05.2010 määruse nr 20 „Kohanime määramise kord“ § 2 lõige 1 punktis 1 sätestatule tänavate ümbernimetamine on linnavolikogu pädevus.
3. OTSUS
3.1 Albert-August Tiimanni tänav nimetada ümber Soldina tänavaks (asendiplaan - lisa 1);

3.2 Ancis Daumani tänav nimetada  ümber Kivilinna tänavaks (asendiplaan - lisa 2);
3.3 Soldino tee nimetada ümber Suur-Soldina teeks (asendiplaan - lisa 3).

4. RAKENDUSSÄTTED
4.1 Otsus jõustub teatavakstegemisest;

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates teatavakstegemise päevast.
Irina Janovitš

